AI เด้ง 9% นิวไฮรอบกว่า 6 ปี โบรกฯชูเป้า 2.88 บ. มองกำไรไตรมาส 3 โตแตะ 159 ลบ.
AI เด้ง 9% นิวไฮรอบกว่า 6 ปี โบรกฯชูเป้า 2.88 บ. มองกำไรไตรมาส 3 โตแตะ 159 ลบ. 
6 พ.ย. 2563

ผู้สื่อข่าวรายงานว่า ราคาหุ้น บริษัท เอเชียน อินซูเลเตอร์ จำกัด (มหาชน) หรือ AI ณ เวลา 15.05 น. อยู่ที่ระดับ 2.20 บาท บวก 0.18 บาท หรือ 8.91% สูงสุดที่ระดับ 2.20 บาท ต่ำสุดที่ระดับ 2.00 บาท ด้วยมูลค่าการซื้อขาย 88.45 ล้านบาท โดยราคาหุ้น AI ปรับตัวขึ้นทำจุดสูงสุดอีกครั้งในรอบ 6 ปี 2 เดือน นับตั้งแต่ราคาหุ้นปิดที่ระดับ 2.20 บาท เมื่อวันที่ 4 ก.ย. 2557

ด้านบล.จีเอ็มโอ-แซด คอม แนะนำ “ซื้อ” ราคาเป้าหมาย 2.88 บาท/หุ้น โดยคาดว่ารายได้ของ AI ในปี 63 จะเติบโตขึ้น 120% เป็นผลหลักมาจากรายได้จาก AIE ที่เติบโตราว 172% เทียบกับปีก่อน ซึ่งเป็นผลจากการกำหนดคุณภาพน้ำมันไบโอดีเซลในช่วงปลายปี 2562 ของภาครัฐทำให้บริษัทมีความได้เปรียบคู่แข่งจากที่สามารถผลิตน้ำมันไบโอดีเซลได้ตามมาตรฐาน อีกทั้งการเพิ่มสัดส่วนน้ำมันดีเซล B10 จากเดิม B7 เป็นน้ำมันดีเซลมาตรฐานจะช่วยหนุนให้มีอุปสงค์ในประเทศมากขึ้น
พร้อมกันนี้ คาดว่ากำไรสุทธิปี 63 จะเติบโต +135% จากปีก่อนมาที่ระดับ 696 ล้านบาท หนุนหลักจาก AIE ที่ขาดทุน 156 ล้านบาทในปี 19 จะพลิกกลับมามีกำไรที่ระดับ 374 ล้านบาท ด้านรายได้จากธุรกิจลูกถ้วยไฟฟ้าคาดว่าจะปรับตัวเพิ่มขึ้นราว 4% เมื่อเทียบกับปีก่อน
ขณะที่กำไรสุทธิจากธุรกิจลูกถ้วยไฟฟ้าคาดว่าจะทรงตัวจากปีก่อน จากผลกระทบของรายการพิเศษรวมถึงภาษีเงินได้ที่ปรับเพิ่มขึ้นหลังจากหมดสิทธิประโยชน์ทางภาษี (BOI) ของเครื่องจักรผลิตลูกถ้วยไฟฟ้าในเดือน มิถุนายน 20
ทั้งนี้ คาดว่ากำไรสุทธิของบริษัทจะเร่งตัวเพิ่มขึ้นทำจุดสูงสุดของปีในไตรมาส 4/63 หนุนจาก i) การรับรู้รายได้ลูกถ้วยไฟฟ้าในระดับสูงตามกำหนดการส่งมอบงาน(Backlog ณ สิ้นไตรมาส 3/63 ที่ระดับ 500 ล้านบาท) ii) รายได้จากธุรกิจรับเหมาก่อสร้างมีแผนที่จะส่งมอบในช่วงปลายปีในระดับสูง (Backlog ณ สิ้นไตรมาส 3/62 ที่ระดับ 250 ล้านบาท) iii) ธุรกิจไบโอดีเซล เข้าสูงช่วง High Season รวมถึงคาดว่าจะได้อานิสงค์จากอัตรากำไรที่ปรับเพิ่มขึ้นผลจากราคาน้ำมันปาล์มดิบที่ปรับเพิ่มขึ้น น้ำมันปาล์มดิบปรับเพิ่มขึ้นจากค่าเฉลี่ยเดือน ก.ย. มาที่ต้นเดือน พ.ย.ราว 14 บาทต่อ ก.ก จากที่เป็นช่วงปาล์มขาดคอ
ขณะที่ผลการดำเนินงานในช่วงไตรมาส 3/63 คาดจะรายงานที่ระดับ 159 ล้านบาท +2% จากไตรมาสก่อน และ +56% เทียบกับช่วงเดียวกันของปีก่อน
โดยคาดว่ารายได้จากธุรกิจลูกถ้วยไฟฟ้าจะอ่อนตัวลง 7% จากไตรมาสก่อน จากที่บริษัทเปิดเผยว่าการรับรู้รายได้ในปีนี้จะกระจุกตัวในช่วงไตรมาส 4/63 มากกว่าในช่วงไตรมาส 3/63
ด้าน Net profit Margin ของธุรกิจลูกถ้วยไฟฟ้าคาดว่าจะลดมาที่ระดับ 32% เมื่อเทียบกับ 49% ในช่วงไตรมาส 2/63 ผลจากค่าใช้จ่ายภาษีที่ปรับเพิ่มขึ้นหลังจากหมดสิทธิประโยชน์ BOI (ภาษีจากธุรกิจลูกถ้วยปรับเพิ่มขึ้นมาที่ 19 ล้านบาท จากระดับ 5 ล้านบาทใน ไตรมาส 2/63
อย่างไรก็ดี ภาษีที่เพิ่มขึ้นจะได้รับการหักล้างด้วยรายการบันทึกกำไรราว 24 ล้านบาท จากการจำหน่ายเงินลงทุนในบริษัทร่วม (พีพีซี เอเชี่ยน อินซูเลเตอร์)
สำหรับธุรกิจรับเหมาก่อสร้าง ประเมินว่าในช่วงไตรมาส 3/63 จะมีอัตรากำไรที่โดดเด่น จากงานที่ระดับรู้ส่วนใหญ่อยู่ในช่วงท้ายของโครงการ
พร้อมประเมินกำไรจากธุรกิจรับเหมาก่อสร้างราว 12 ล้านบาท เพิ่มขึ้นจากไตรมาสก่อนที่มีกำไรราว 8 ล้านบาท ด้านผลประกอบการของ AIE คาดรายงานกำไรที่ระดับ 53 ล้านบาท +10% จากไตรมาสก่อน +167% จากปีก่อน โดยประเมิน Net Profit margin เพิ่มขึ้นมาที่ระดับ 5.2% เทียบกับ 4.6% ในช่วงไตรมาส 2/63